Ketanji Brown Jackson

Ketanji Brown Jackson (født 14. september 1970 i Washington, DC) er en amerikansk jurist som fra 2022 er dommer i USAs høyesterett. 

Jacksons foreldre var akademikere og hadde studert ved tradisjonelt svarte læresteder. Selv har hun juristutdannelse fra Harvard Law School. Ved Harvard var Jackson redaktør i Harvard Law Review, et uavhengig studentdrevet tidsskrift. Andre kjente redaktører inkluderer tidligere president Barack Obama. Etter uteksaminering jobbet Jackson som advokatfullmektig for dommer Patti B. Saris ved U.S. District Court for the District of Massechusetts, senere mellom 1997 og 1998 for dommer Bruce M. Selya ved U.S Court of Appeals for the First Circuit, og mellom 1999 og 2000 for høyesterettsdommer Stephen Breyer ved USAs høyesterett.

Mellom 1998 og 2010 jobbet Jackson for en rekke private advokatfirmaer. Hun var nestleder i U.S. Sentencing Commission fra 2010 til 2014. Fra 2021 til 2022 var hun dommer i U.S. Court of Appeals for the District of Columbia Circuit. 

Den 25. februar 2022 ble Ketanji Brown Jackson nominert av president Joe Biden til embetet som dommer i USAs høyesterett. Hun ble godkjent av Senatet 7. april 2022 og erstattet høyesterettsdommer Stephen Breyer da han gikk av 30. juni 2022. Jackson er den første afroamerikanske kvinnen i høysteretten og den første høysterettsdommeren som også har tjent som offentlig forsvarer.

Oppvekst og utdanning 
Jackson ble født som Ketanji Onykia Brown 14. september 1970 i Washington D.C.. Faren, Johnny Brown, er utdannet advokat og representerer Miami-Dade County School Board, mens hennes mor, Ellery Brown er rektor ved New World School of the Arts. Mens Jackson gikk på Harvard i 1989 ble hennes onkel Thomas Brown jr dømt til livstid for en ikke-voldelig kokainforseelse grunnet USAs Three-strikes-lov. I 2008 henviste Jackson onkelen sin til advokatfirmaet Wilmer Hale, som tok opp saken hans Pro Bono. Han ble senere benådet av president Barack Obama i 2016. Flere familiemedlemmer jobber innen polititjeneste med en onkel som politisjef i Miami, en onkel som etterforsker, og hennes yngre bror som politi i Baltimore. 

Jackson vokste opp i Miami og ble uteksaminert fra Miami Palmetto videregående skole i 1988. I avgangsåret ble hun vinner av den nasjonale debattittelen for videregående skole under National Catholic Forensic League Championship i New Orleans. I årboken var hun sitert at hun "[wanted] to go into law and eventually have a judicial appointment."

Jackson søkte seg inn på Harvard-universitet til tross for råd fra rådgiveren på den videregående skolen om å sette seg mer realistiske mål. Ved Harvard studerte hun blant annet  statsvitenskap, deltok i improvisasjonskomedie, tok dramatimer, og ledet protester mot en student som heiste konføderasjonsflagget i vinduet sitt. I 1992 fullførte hun undergraduate-studiene magna cum laude ved Harvard med en bachelorgrad i kunst. Avhandlingen hennes var The Hand of Oppression: Plea Bargaining Processes and the Coercion of Criminal Defendants.

Jackson jobbet så som journalist og skribent for magasinet Time mellom 1992 og 1993, før hun startet jusutdanningen ved Harvard Law School, hvor hun også var redaktør for Harvard Law Review. Hun fullførte studiet i 1996 som Doctor juris cum laude.

Verv 
Jackson hadde flere styreverv per mars 2022, blant annet i Judicial Conference Committee on Defender Services, Harvard University's Board of Overseers og American Law Institute. Hun er også medlem av styret til Georgetown Day School og U.S. Supreme Court Fellows Commission. 

Fra 2010 til 2011 hadde hun verv i styret til Montrose Christian School, som ble drevet av baptistsamfunnet. Jackson har deltatt som dommer i simulerte rettssaker (såkalte mock trials / prosessøvelser) i regi av henholdsvis Shakespeare Theatre Company og Historical Society of the District of Columbia. Jackson var også dommer i en mock trial ved Drexel University i 2018 som gikk ut på å undersøke om Aaron Burr kunne kjennes skyldig i å ha drept Alexander Hamilton – Hamilton døde i en duell mellom de to grunnlovsfedrene, som hadde vært politiske motstandere i en årrekke. 

I 2017 holdt Ketanji Brown Jackson det såkalte «Edith House-foredraget» ved University of Georgia; Edith Elizabeth House var en av de første kvinnene som tok juridisk avgangseksamen ved University of Georgia, og hvert år inviteres en fremtredende kvinnelig jurist til å holde foredrag ved universitetets juridiske fakultet. Jacksons foredrag bar tittelen «Reflections on My Journey as a Mother and a Judge» («Tanker om min (livs)reise som mor og som dommer»). I 2018 satt Jackson i et panel sammensatt av National Constitution Center for å diskutere arven etter Alexander Hamilton. I 2020 holdt Jackson æresforedraget på Martin Luther King Day ved University of Michigan. Hun var æresgjest ved den tredje årlige festmiddagen til minne om dommer James B. Parsons som ble arrangert av Black Law Students Association ved University of Chicago.

Privatliv 
I 1996 giftet hun seg med kirurgen Patrick Graves Jackson. Han er etterkommer av forretningsmannen og politikeren Jonathan Jackson (1743–1810), som blant annet var delegat til Den kontinentale kongress i 1782. Patrick Graves Jacksons er også i slekt med høyesterettsdommer Oliver Wendell Holmes Jr. Patrick Graves Jacksons tvillingbror er svoger av Janna Ryan, som er gift med republikaner Paul Ryan, som var leder av Representantenes hus («Speaker of the House») fra 2015 til 2019.

Ekteparet har to døtre sammen, Leila og Taila. I USA er det kutyme at det offentliggjøres hvilken trosretning kandidater til offentlige verv bekjenner seg til. Ketanji Brown Jackson er protestant, og tilhører en menighet som er frittstående (det vil si ikke tilsluttet et større kirkesamfunn); dette kalles «non-denominational Christianity» i USA.

Referanser

Eksterne lenker
 

Høyesterettsdommere fra USA
Alumni fra Harvard University
Afroamerikanere
Personer fra Washington, D.C.